Document ID: 31987L0489

Nõukogu direktiiv,
22. september 1987,
millega muudetakse direktiive 64/432/EMÜ ja 72/461/EMÜ teatavate meetmete osas seoses sigade katkuga
(87/489/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut,
võttes arvesse nõukogu 7. aprilli 1987. aasta direktiivi 87/231/EMÜ, millega muudetakse direktiive 64/432/EMÜ ja 72/461/EMÜ, [1] eriti selle artiklit 3, teatavate meetmete osas seoses sigade katkuga,
võttes arvesse komisjoni ettepanekut, [2]
võttes arvesse Euroopa Parlamendi arvamust, [3]
võttes arvesse majandus- ja sotsiaalkomitee arvamust [4]
ning arvestades, et:
vastavalt otsuse 87/230/EMÜ [5] artiklile 2 peab nõukogu otsustama eelkõige vajalikud meetmed, mida liikmesriikidel tuleb võtta sigade klassikalise katku tõrjeks ühenduses; nimetatud meetmetel võib olla vastukaja kogu ühenduse määruste kogumile, mis on siiani vastu võetud loomatervishoiupoliitika probleemide kohta loomade ja lihaga kauplemisel; nimetatud meetmete tõhususe tagamiseks tuleks vajadusel muuta nimetatud määruste sätteid;
nõukogu 26. juuni 1964. aasta direktiivis 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta [6] määratleti tingimused, mida tuleb täita sigade klassikalise katkuga seoses ühendusesiseseks kauplemiseks ette nähtud elussigade osas;
nõukogu 12. detsembri 1964. aasta direktiivis 72/461/EMÜ ühendusesisest veiste ja sigadega kauplemist mõjutavate loomatervishoiu probleemide kohta [7] määratleti tingimused, mida tuleb täita sigade klassikalise katkuga seoses ühendusesiseseks kauplemiseks ettenähtud värske sealiha osas;
ühenduse meetmena kehtestatud sigade klassikalise katku riiklike tõrjeprogrammide tõttu on mõned liikmesriigid haiguse täielikult likvideerinud ja võidakse kuulutada ametlikult sigade klassikalise katku vabaks; neile tuleks seepärast anda võimalus säilitada omandatud seisund ja vältida haiguse kordumist oma territooriumil kõnealuste toodetega kauplemisel kasutatavate kaitsemeetmete tugevdamise teel, pidades silmas nimetatud haiguse kahjustavat mõju seakarjade tootlikkusele ja selles sektoris töötajate tuludele,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 64/432/EMÜ muudetakse järgmiselt.
1. Artikli 2 punkti p teise taande ja punkti q teise lõigu lõppu lisatakse "vähemalt eelneva 12 kuu jooksul".
2. Artikli 4b lõike 1 punktis c neljas ja viies rida asendatakse "ühehäälse" osaga kvalifitseeritud häälteenamusega.
3. Artikli 4b lõige 2 asendatakse järgmisega:
"2. Käesolevat artiklit kohaldatakse kuni 31. detsembrini 1991. Komisjon esitab nõukogule hiljemalt 1. juuliks 1991 aruande olukorra arengu kohta, eelkõige kaubanduse osas, esitades vajadusel asjakohaseid ettepanekuid sigade katku kohta.
Nõukogu teeb nende ettepanekute kohta otsuse kvalifitseeritud häälteenamusega 31. detsembriks 1991."
4. Artikli 7 lõikes 1:
- punktis f asendatakse "31. detsember 1988" kuupäevaga "31. detsember 1991",
- punktis g asendatakse viide artikli 3 lõike 3 punktile e viitega artikli 3 lõike 3 punktile d.
Artikkel 2
Direktiivi 72/461/EMÜ artiklit 13a muudetakse järgmiselt:
- lõike 1 teise lõigu kolmandas reas asendatakse "tapamajades, milles vaktsineeritud sigu" osaga "tapamajades, milles sigu on vaktsineeritud viimase 12 kuu jooksul",
- lõikes 2 asendatakse "ühehäälselt" osaga kvalifitseeritud häälteenamusega,
- lõikes 3 esimeses ja kolmandas lõigus asendatakse "31. detsember 1988" kuupäevaga "31. detsember 1991".
Artikkel 3
Liikmesriigid jõustavad käesoleva direktiivi järgimiseks vajalikud õigusnormid hiljemalt 31. detsembril 1988 ning teatavad sellest viivitamata komisjonile.
Artikkel 4
Käesolev direktiiv on adresseeritud liikmesriikidele.
Brüssel, 22. september 1987

Labels: 0
3
17
6